“પણ તમારાથી ત્રીસ વરસ મોટો! ને એકલવાયો. અરે, જરાક તો વિચાર કરો, અત્યારે જે ગામ આપણે આવ્યા છીએ એ ગામમાં ત્રણ શેરી છેટે બચાડો મરવા પડ્યો છે. એમ સૌ તમને કે’ પણ છે, તો આ વખતે આવ્યા છીએ ત્યારે એક આંટો મારીને એની ખબર કાઢવા જવાનું તો રાખો એક વાર. ભલે ને પહેલીવાર અને...” એણે આગલો હરફ કાઢતાં એક ક્ષણ જવા દીધી, પછી બોલી : “ન કરે નારાયણ ને કાંઇ બની ગયું તો છેલ્લી વાર, પણ એકવાર જઈને હાઉકલો તો કરી આવો, અરે, હું પણ ભેળી આવીશ.”